Die spoor-swerwer (Valenciennea helsdingenii) is 'n dikkop wat wydverspreid voorkom in die Stille Oseaan, die Indiese Oseaan, insluitend die Rooisee, en aan die ooskus van Afrika suidwaarts tot by die suide van KwaZulu-Natal. In Engels staan die vis bekend as railway glider. Die vis word tot 16 cm lank. Die lyf is bruin aan die rugkant, die twee sye is lig wit en daar is twee bruin strepe wat oranje word na agter, wat vanaf die snoet tot by die stert strek. Daar is 'n prominente swart kol met 'n wit rant op die voorste dorsale vin. Die vis leef in aflandige koraal- en rotsriwwe in water wat 5 tot 45 m diep is. Hulle verkies bodems wat 'n mengsel van sand en koraalrommel is. Hulle kom gewoonlik in pare voor en bly altyd naby die bodem. Die vis gaan nooit ver weg van sy nes nie. Hulle verkry voedsel deur bekkevol sand deur die kieue te sif en só klein ongewerweldes en alge te kry.